CELEX: 31989R0791
Language: el
Date: 1989-03-20 00:00:00
Title: κανονισμός (ΕΟΚ) αριθ. 791/89 του Συμβουλίου της 20ής Μαρτίου 1989 για την τροποποίηση του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος

Avis juridique important

|

31989R0791

κανονισμός (ΕΟΚ) αριθ. 791/89 του Συμβουλίου της 20ής Μαρτίου 1989 για την τροποποίηση του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος  

Επίσημη Εφημερίδα αριθ. L 085 της 30/03/1989 σ. 0007 - 0007 Φινλανδική ειδική έκδοση: Κεφάλαιο 3 τόμος 28 σ. 0198  Σουηδική ειδική έκδοση: Κεφάλαιο 3 τόμος 28 σ. 0198 

***** ΚΑΝΟΝΙΣΜΟΣ (ΕΟΚ) αριθ. 791/89 ΤΟΥ ΣΥΜΒΟΥΛΙΟΥ  της 20ής Μαρτίου 1989  για την τροποποίηση του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ελλάδας, και ιδίως την παράγραφο 9 του προσαρτημένου σ' αυτή πρωτοκόλλου αριθ. 4 περί του βάμβακος, όπως τροποποιήθηκε τελευταία από τον κανονισμό (ΕΟΚ) αριθ. 4006/87 (1),  την πρόταση της Επιτροπής,  Εκτιμώντας:  ότι το άρθρο 4 παράγραφος 3 του κανονισμού (ΕΟΚ) αριθ. 2169/81 (2), όπως τροποποιήθηκε τελευταία από τον κανονισμό (ΕΟΚ) αριθ. 2261/88 (3), προβλέπει ότι η τιμή της διεθνούς αγοράς για τον εκκοκκισμένο βάμβακα προσδιορίζεται για ένα προϊόν όπως καθορίζεται στην Ελλάδα· ότι, μετά την προσχώρηση της Ισπανίας, ενδείκνυται να καταργηθεί αυτή η αναφορά σε μια ιδιαίτερη κατάσταση στην Ελλάδα και να αντικατασταθεί από έναν ορισμό που να χρησιμοποιείται στο διεθνές εμπόριο·  ότι, σύμφωνα με το άρθρο 5 παράγραφος 2 του κανονισμού (ΕΟΚ) αριθ. 2169/81, η αίτηση για τη χορήγηση ενίσχυσης μπορεί να υποβάλλεται πριν από την υποβολή της αίτησης για τη θέση υπό έλεγχο· ότι, για τη σωστή λειτουργία του καθεστώτος ενίσχυσης, πρέπει να προβλεφθεί ότι, στην περίπτωση αυτή, η αίτηση για τη χορήγηση ενίσχυσης γίνεται αποδεκτή μόνον εφόσον συστήνεται εγγύηση που εξασφαλίζει την υποβολή της αίτησης για τη θέση υπό έλεγχο εντός της καθορισμένης προθεσμίας·  ότι, μετά την προσαρμογή του καθεστώτος ενίσχυσης για τον βάμβακα που θεσπίζεται με το προσαρτημένο στην πράξη προσχώρησης της Ελλάδας πρωτόκολλο αριθ. 4, την οποία προσαρμογή προβλέπει ο κανονισμός (ΕΟΚ) αριθ. 1964/87 (4), ενδείκνυται να προσαρμοστούν το άρθρο 6 παράγραφος 4 και το άρθρο 7 παράγραφος 1 του κανονισμού (ΕΟΚ) αριθ. 2169/81,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 2169/81 τροποποιείται ως εξής:  1. Στο άρθρο 4 παράγραφος 3, οι όροι «όπως καθορίζεται στην Ελλάδα» διαγράφονται.  2. Στο άρθρο 5 παράγραφος 2, προστίθεται το ακόλουθο εδάφιο:  «Σε περίπτωση που η αίτηση για τη χορήγηση ενίσχυσης υποβάλεται πριν από την αίτηση για τη θέση υπό έλεγχο, η αίτηση για τη χορήγηση ενίσχυσης γίνεται αποδεκτή μόνον εφόσον συστήνεται επαρκής εγγύηση που εξασφαλίζει την υποβολή της αίτησης για τη θέση υπό έλεγχο εντός της καθορισμένης προθεσμίας.»  3. Στο άρθρο 6 σημείο 4, οι όροι «παράγραφος 1» διαγράφονται.  4. Στο άρθρο 7, η παράγραφος 1 αντικαθίσταται από το ακόλουθο κείμενο:  «1. Πριν από το τέλος κάθε περιόδου, η πραγματική παραγωγή της περιόδου αυτής προσδιορίζεται σύμφωνα με τη διαδικασία που προβλέπεται στο άρθρο 11 παράγραφος 1, αφού ληφθούν ιδίως υπόψη οι ποσότητες για τις οποίες ζητήθηκε η ενίσχυση.»  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ωστόσο, το άρθρο 1 σημείο 2 εφαρμόζεται από την 1η Μαΐου 1989.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 20 Μαρτίου 1989.  Για το Συμβούλιο  Ο Πρόεδρος  C. ROMERO HERRERA  (1) ΕΕ αριθ. L 377 της 31. 12. 1987, σ. 49.  (2) ΕΕ αριθ. L 211 της 31. 7. 1981, σ. 2.  (3) ΕΕ αριθ. L 199 της 26. 7. 1988, σ. 8.  (4) ΕΕ αριθ. L 184 της 3. 7. 1987, σ. 14.